《三家兄平明发舟归𤀌川别后寄此》
明代·区大相

扁舟石门里，双棹荡孤烟。日夕望江树，彷佛见𤀌川。

原上鹡鸰沙中雁，一水相连不道远。稚子早攀岩桂待，行人独忆云松返。

惜是东西南北人，十年漂泊尚迷津。平明送兄返田舍，薄暮思家泪满巾。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。